L’Ajuntament de Burjassot publica la convocatòria d’ajudes en matèria de festes
2025-07-24

L’Ajuntament de Burjassot ha publicat la convocatòria d’ajudes en matèria de festes per a l’exercici de 2023 en el Portal de Transparència. L’objecte de la convocatòria és regular la concessió d’ajudes econòmiques, mitjançant el règim de concurrència competitiva, a les entitats organitzadores de festes de caràcter tradicional, singular o popular, per a la realització de programes, projectes o activitats que s’hagen desenvolupat o vagen a desenvolupar-se durant l’exercici 2023. Aquests programes festius, projectes activitats han de fomentar la participació activa de la ciutadania, la preservació de les tradicions existents en el municipi i reforçar els valors socials i culturals en els barris de Burjassot.

Podran ser beneficiaris d’aquestes ajudes les entitats ciutadanes festives l’activitat principal de les quals siga l’organització d’actes festius de caràcter singular, tradicional o popular i que reunisquen una sèrie de requisits contemplats en les BASES de la convocatòria. El termini de presentació de les sol·licituds estarà obert del 6 al 26 de juliol de 2023, tots dos inclusivament. Les sol·licituds hauran de presentar-se a través de la Seu Electrònica de l’Ajuntament de Burjassot.